La Falla Nàquera Lauri Volpi de Burjassot presenta el seu VIII Calendari Solidari
2025-07-24

Una vegada més, puntuals a les seues múltiples cites amb l’acció social, els fallers i les falleres de la Falla Nàquera- Lauri Volpi comencen el seu particular curs amb la presentació del seu Calendari Solidari que, en 2016, aconsegueix la seua huitena edició. L’acte de presentació de l’almanac, que comptarà amb la presència de les autoritats municipals, així com dels principals representants de la comissió, tindrà lloc dissabte que ve 10 de setembre, a les 18:30 h, en el casal faller (C/ Lauri Volpi, 24). La recaptació que es vaja aconseguint amb aquest nou calendari 2017 de la Falla Nàquera- Lauri Volpi anirà destinada a l’Associació Asperger València.

Elaborat per més de cent components de la comissió infantil i de la delegació de joventut, junt amb els xiquets i joves de l’Associació ASPERGER, l’edició d’aquest calendari s’engloba en la Campanya Solidària anual “Ara més que mai-AMQM”, que la falla duu a terme.

La síndrome d’Asperger és un trastorn neuro-biològic del desenvolupament en el qual existeixen desviacions o anormalitats severes en aspectes com les connexions i habilitats socials, l’ús del llenguatge amb finalitats comunicatives, el comportament relacionat amb trets repetitius o perseverants o la malaptesa motora.  Els xiquets amb aquest diagnòstic tenen severes i cròniques incapacitats en el social, conductual i comunicacional.